Matterhorn

Matterhorn (, ) () je jedným z najkrajších vrcholov Álp.

Známa skalná veža Matterhornu sa týči nad malebným švajčiarskym mestečkom Zermatt (najznámejší pohľad) a talianskym mestom  Breuil-Cervinia vo Val Tournanche. Názov Matterhorn vznikol pravdepodobne z nemeckých slov „matt“ vo význame údolie, lúka a „horn“ – roh. Matterhorn má na každú svetovú stranu obrátenú jednu stenu, ktoré sú nezvyčajne strmé. Sú oddelené ostrými hranami (hrebeňmi). Najčastejšou výstupovou hranou je Hörnli, ktorý je v strede najznámejšieho pohľadu na Matterhorn od Zermattu.

Matterhorn bol poslednou z vysokých alpských štvortisícoviek, na ktorú vyliezli horolezci. Už pohľad na majestátnosť štítu vzbudzoval úctu. Práve preto sa jeho zdolanie stalo v polovici 19. storočia vecou prestíže.

Prvý výstup – veľká tragédia 
14. júla 1865 vystúpili na vrchol hory prví siedmi odvážni muži pod vedením jedného z najskúsenejších horských vodcov tých čias – Brita Edwarda Whympera, ktorý po niekoľkých neúspešných pokusoch zdolal Matterhorn cez hranu Hörnli. Prvý výstup bol poznačený tragédiou, keď sa pri návrate z vrcholu pravdepodobne pod dojmom víťazstva pošmykol jeden z členov výpravy Hadow a spolu so sebou do hĺbky 1400 metrov strhol ďalších troch svojich druhov. Ich telá boli neskôr nájdené na matterhornskom ľadovci. Horolezci sú pochovaní na cintoríne v Zermatte.

Prvolezcami boli:
 Edward Whymper – (25 ročný) jeden z najlepších britských alpinistov, ktorý od roku 1860 spravil v Alpách obdivuhodný počet túr.
 Michel Croz (35 ročný) – známy horský vodca zo Chamonix.
 Lord Francis Douglas (18 ročný) – šľachtic  z Queensberry.
 Charles Hudson (37 ročný) – pastor zo Skillingtonu a známy alpinista.
 D. Hadow (19 ročný) neznámy mladík, pre ktorého výstup na Matterhorn bola prvá a posledná vysokohorská túra. Je zodpovedný za pád skupiny, ktorý zapríčinil svojou absolútne nevhodnou (aj na tú dobu) obuvou. Je zarážajúce, že ho Whymper vôbec pribral na výstup.
 Peter Taugwalder otec (18201888) – skúsený švajčiarsky alpský horský vodca z Zermattu.
 Peter Taugwalder syn (22 ročný) – horský vodca.

Z prvovýstupu sa živí vrátili iba Taugwalderovci a Edward Whymper.

Ďalšie zaujímavé výstupy 

 Tri dni po prvovýstupe, 17. júla 1865 vystúpil na vrchol z talianskej strany Whymperov rival a skvelý horolezec Antoine Carrel.
 V roku 1868 z zermattskej strany na vrchol vystúpil Julius Elliott.
 Prvou ženou, ktorá stála na vrchole, bola v roku 1871 Lucy Walker. O pár týždňov sa to podarilo aj jej rivalke Mete Brevoort.
 V roku 1875 sa uskutočnil prvý zimný výstup.
 V roku 1879 bola zlezená hrana Zmutt.
 V roku 1894 sa uskutočnila prvá úspešná poľská výprava vedená Marianom Smoluchowskim.
 V roku 1911 bola po mnohých neúspešných pokusoch zlezená obťažná hrana Furgg.
 V roku 1929 bola dobytá 1400-metrová západná stena. Podarilo sa to viedenčanovi Fritzovi Herrmanni, ktorý mal k dispozícii iba minimum horolezeckých pomôcok
 V dňoch od 31. júla do 1. augusta 1931 bratia Franz a Tony Schmidtovci prekonali severnú stenu Matterhornu, ktorá bola dovtedy považovaná za nezleziteľnú.
 V roku 1959 Poliaci Stanisław Biel a Jan Mostowski zdolali ako prví v zime východnú stenu.
 V roku 1961 prvý čs. výstup sev. stenou R. Kuchař, Z. Zibrín
 V roku 1962 bola prvýkrát zdolaná severná stena Matterhornu v zime.
 V roku 1965 svetoznámy horolezec Walter Bonatti sólovýstupom prekonal severnú stenu po novej ceste.
 V roku 1966 prvý čs. a celkovo tretí priestup Bonattiho cestou M. Kriššák, J. Weincziller
 V roku 1967 druhý zimný priestup Bonattiho cestou J. Ďurana, J. Kaláb, J. Psotka
 V roku 1967 zdolala severnú stenu prvá ženská výprava.
 V roku 1978 sa uskutočnil prvý ženský zimný výstup severnou stenou (Poľky: Anna Czerwińska, Krystyna Palmowska, Irena Kęsa, Wanda Rutkiewicz).
 V roku 1983 zimný prvovýstup v ľavej časti sev. steny J. Šmíd, J. Rybička

Súčasnosť 

V súčasnosti je Matterhorn veľmi frekventovaným vrcholom, ktorý zdolávajú skúsenejší vysokohorskí turisti. Na výstup je nevyhnutná základná horolezecká výbava (lano, cepín, mačky, prilba...). Výstup sa odporúča iba pri dobrom počasí a predchádzajúcej aklimatizácii (napr. na niektorej z okolitých štvortisícoviek Penninských Álp: Dom, Monte Rosa, Weisshorn). Obvyklou výstupovou cestou je trasa prvolezcov z Zermattu na chatu Hörnli-hütte () a na vrchol. Objektívne nebezpečenstvo pri výstupe predstavuje predovšetkým lámavá skala, padajúce kamene a množstvo nie vždy disciplinovaných sviatočných lezcov.

Pod švajčiarskym vrcholom je umiestnená bronzová socha svätého Bernarda.

Matterhorn sa objavil vo viacerých umeleckých stvárneniach (napr. seriál Simpsonovci, obal platne Depeche Mode...)

Iné „Matterhorny“ 
Pomenovanie Matterhorn sa často pridáva k iným názvom vrcholov sveta, napr. Cnicht (Matterhorn Walesu), Innerdalstarnet (nórsky Matterhorn), Machhapuchhare (Matterhorn Nepálu), Shivling (Matterhorn Indie), Ama Dablam (Matterhorn Himalájí), Mount Aspiring na  Novom Zélande (Matterhorn Juhu). V USA je Matterhorn Peak v kalifornskej Sierra Nevade a Matterhorn Peak v San Juan Mountains v Colorade.
Mini Matterhorn je neoficiálne pomenovanie kúskov skál na Marse neďaleko sondy Mars Pathfinder.

Referencie 
 I. Dieška a kol.: Horolezectvo - Encyklopédia, Šport 1989.
 F. Rudolph: Môj stan stál pri Matterhorne, Bratislava 1962.
 G. Rébuffat: Hviezdy a búrky, Osveta 1956.

Iné projekty 

Vrchy vo Švajčiarsku
Vrchy v Taliansku
Vrchy v Alpách
Štvortisícovky vo Švajčiarsku
Štvortisícovky v Taliansku
Geografia kantónu Valais
Geografia Valle d’Aosta